[pic] | ЕВРОПЕЙСКА КОМИСИЯ |

Брюксел, 12.5.2010

COM(2010) 229 окончателен

ДОКЛАД НА КОМИСИЯТА ДО СЪВЕТА И ДО ЕВРОПЕЙСКИЯ ПАРЛАМЕНТ

относно разходите по линия на ЕФГЗ Система за ранно предупреждение № 1-3/2010

СЪДЪРЖАНИЕ

1. Бюджетната процедура на ЕФГЗ за 2010 г. 3

2. Целеви приходи, предназначени за ЕФГЗ 3

3. Приходи от временните суми за преструктуриране (сектор на захарта) 4

4. Коментари относно временното изпълнение на бюджета на ЕФГЗ за 2010 г. 5

5. Усвояване на целевите приходи, предназначени за ЕФГЗ 8

6. Усвояване на приходите от временните суми за преструктуриране (сектор на захарта) 8

7. Усвояване на Фонда за преструктуриране на захарната промишленост 9

8. Заключения 9

ПРИЛОЖЕНИЕ 1: ПРИЛОЖЕНИЕ 2: | Бюджетната процедура на ЕФГЗ за 2010 г. Предварителни данни за усвояването на бюджетни кредити на ЕФГЗ до 31.1.2010 г. |

1. Бюджетната процедура на ЕФГЗ за 2010 г.

Бюджетната процедура за 2010 г. за Европейския фонд за гарантиране на земеделието (ЕФГЗ) и съответните бюджетни кредити, предвидени за всеки етап от процедурата, са обобщени в таблицата от приложение 1.

Бюджетът на ЕФГЗ за 2010 г. бе приет от бюджетния орган на 17 декември 2009 г. Той включва бюджетни кредити за поети задължения и бюджетни кредити за извършени плащания в размер на:

- 43 417,4 млн. EUR и 43 633,1млн. EUR съответно за мерки на селскостопанския пазар и за преки помощи (област на политика 05).

- 371,9 млн. EUR и 253,7 млн. EUR съответно за ветеринарни и фитосанитарни мерки (област на политика 17).

- 30,5 млн. EUR и 31,0 млн. EUR съответно за рибарство (област на политика 11).

Общо бюджетните кредити за поети задължения за ЕФГЗ възлизаха на 43 819,8 млн. EUR, а техните бюджетни кредити за извършени плащания — на 43 917,8 млн. EUR. Разликата между бюджетните кредити за поети задължения и бюджетните кредити за извършени плащания се дължи на факта, че се използват многогодишни бюджетни кредити за някои мерки, прилагани директно от Комисията. Тези схеми са свързани основно с насърчаването на продажбата на земеделски продукти, с мерките за политическа стратегия и координиране на селското стопанство, с мерките в областта на рибарството и с ветеринарните и фитосанитарните мерки.

2. Целеви приходи, предназначени за ЕФГЗ

Въз основа на разпоредбите на член 34 от Регламент (ЕО) № 1290/2005 на Съвета относно финансирането на Общата селскостопанска политика приходите, получени от финансови корекции във връзка с решения, взети по отношение на уравняването с оглед на съответствието, от възстановявания вследствие на нередности, както и от налога в сектора на млякото и млечните продукти, се считат за целеви приходи за финансиране на разходите по линия на ЕФГЗ. В съответствие с посочените разпоредби целевите приходи могат да се използват за покриване на разходите по линия на ЕФГЗ, направени от държавите-членки. В случая, когато част от тези приходи не са усвоени, тази част ще бъде автоматично пренесена в следващата бюджетна година[1].

В своето писмо за внасяне на корекции за 2010 г. Комисията представи както последната си оценка относно размера на кредитите, които ще бъдат необходими за финансиране на очакваните разходи в областта на пазарните мерки и преките помощи, така и оценки относно целевите приходи, които се очаква да постъпят през съответната бюджетна година, и пренесените суми от целевите приходи, останали неизползвани от предходната бюджетна година. Съответно в предложението си за това писмо относно размера на кредитите, които трябва да се предоставят на ЕФГЗ, Комисията взе предвид общата стойност на целевите приходи, които се очаква да постъпят през следващата бюджетна година, като изиска равнище на кредитите, изчислено чрез приспадане на очакваните целеви приходи от очакваните разходи по линия на ЕФГЗ за същата година. Тогава бюджетният орган прие новия бюджет на ЕФГЗ, кредитите по който не включиха очакваните целеви приходи.

Към момента на изготвянето на писмото за внасяне на корекции за 2010 година наличните целеви приходи се оценяваха от Комисията на 922,0 млн. EUR. По-специално:

- Целевите приходи, които се очаква да бъдат генерирани в течение на бюджетната 2010 г., бяха оценени на 789,0 млн. EUR. От финансови корекции във връзка с уравняването с оглед на съответствието и от възстановявания вследствие на нередности се очакваха съответно 600,0 млн. EUR и 91,0 млн. EUR. Постъпленията от налога в сектора на млякото и млечните продукти се оценяваха на 98,0 млн. EUR.

- Сумата на целевите приходи, която се очаква да се пренесе от 2009 бюджетна година в 2010 бюджетна година, беше оценена на 133,0 млн. EUR.

В писмото си за внасяне на корекции за 2010 г. Комисията разпределя този приход от 922,0 млн. EUR по две схеми. По-специално:

- 222,0 млн. EUR са прехвърлени по оперативните фондове за организациите на производителите в сектора на плодовете и зеленчуците, а

- 700,0 млн. EUR — по схемата за единно плащане.

За тези две схеми бюджетният орган одобри кредити съответно в размер на 547,0 млн. EUR и 28 480,0 млн. EUR в съответствие с писмото на Комисията за внасяне на корекции. Сумата на одобрените кредити и на гореспоменатите целеви приходи съответства на общата оценка на потребностите от кредити от 769,0 млн. EUR за оперативните фондове за организациите на производителите в сектора на плодовете и зеленчуците и от 29 180,0 млн. EUR за схемата за единно плащане.

В приложение 2, в което се представя изпълнението на бюджета за 2010 г. за периода до 31 януари 2010 г., одобрените бюджетни кредити за горепосочените две схеми са включени в първоначално предвидените в бюджета кредити за сектора на плодовете и зеленчуците и за сектора на отделените от производството преки помощи, които възлизат съответно на 720,1 млн. EUR и 33 272,0 млн. EUR, без да се вземат предвид горепосочените целеви приходи. След включването на предназначените за тези сектори целеви приходи общият размер на предвидените в бюджета за 2010 г. бюджетни кредити възлиза съответно на 942,1 млн. EUR за сектора на плодовете и зеленчуците и на 33 972,0 млн. EUR за отделените от производството преки помощи.

3. Приходи от временните суми за преструктуриране (сектор на захарта)

Временните суми за преструктуриране в сектора на захарта се третират като целеви приходи за финансиране на помощта за преструктуриране на захарната промишленост и на други помощи, предвидени от Фонда за преструктуриране на захарната промишленост. За всяка пазарна година, считано от 2006/2007 г. до 2008/2009 г., тези суми са свързани с количествените квоти за захар, инулинов сироп и изоглюкоза, предоставени на операторите във всяка държава-членка, и следва да бъдат изплатени от държавите-членки на Фонда на две вноски, чиито срокове са 31 март и 30 ноември съответно за всяка година. При съставянето на бюджета за 2010 г. оценката на тези приходи възлизаше на 606,8 млн. EUR за идната бюджетна година. В същото време се очаква сума в размер на 717,9 млн. EUR да бъде пренесена от 2009 бюджетна година в 2010 бюджетна година.

4. Коментари относно временното изпълнение на бюджета на ЕФГЗ за 2010 г.

За периода от 16 октомври 2009 г. до 31 януари 2010 г. равнището на временното изпълнение на бюджета спрямо профила на разходите въз основа на показателя, установен в съответствие с разпоредбите на член 20 от Регламент (ЕО) № 1290/2005 на Съвета, е представено в таблицата от приложение 2. По-долу следва кратък коментар за бюджетните статии, които показват или които ще отчетат в рамките на годината най-значителните отклонения между действителното и очакваното равнище на изпълнение на бюджета за 2010 г.:

4.1. Пазарни мерки

Използваните бюджетни кредити за интервенции на селскостопанските пазари бяха със 74,9 млн. EUR под равнището на показателя за одобрените в бюджета кредити към 31.1.2010 г. Тази сума представлява незначително отклонение. То се дължи най-вече на непълното усвояване към този момент на бюджетните кредити в хранителните програми и в секторите за мляко и млечни продукти. В същото време в други сектори, като захарната промишленост, плодове и зеленчуци, вино и други растителни продукти/мерки, се наблюдава надхвърляне на бюджетните кредити.

4.1.1. Хранителни програми (- 35,0 млн. EUR)

По-бавното усвояване на бюджетни кредити спрямо равнището на показателя към този момент се дължи на закъснялото одобрение от страна на Комисията на плана за разпределяне на храна за 2010 г. Предвид тенденцията на усвояване от миналата година Комисията смята, че настоящото темпо на усвояване е временно, и очаква то да се ускорява с напредването на бюджетната година.

4.1.2. Захар (+ 6,2 млн. EUR)

Основните мерки, финансирани с бюджета от тази година, са изплащането на все още неизплатени сертификати за възстановявания при износ на захар в размер на 12,0 млн. EUR и оценените на 11,0 млн. EUR разходи, свързани с количеството захар на публично съхранение, което трябва да бъде разпределено между най-нуждаещите се лица съгласно плана за разпределяне на храна за 2010 г. Като се добави изплащането на неизплатените суми по други схеми за захар, които се оценяват на 0,5 млн. EUR, окончателният бюджет за сектора на захарта възлиза на 1,5 млн. EUR. Към този момент обаче плащанията по линия на ЕФГЗ за този сектор касаят предимно изплащания на неизплатени сертификати за възстановявания при износ на стойност 6,7 млн. EUR. До този момент захарта на публично съхранение все още не е извадена от складовете. Следователно вече извършените плащания в този сектор представляват значително надхвърляне на бюджетните кредити спрямо равнището на показателя към този момент. Следва да се отбележи обаче, че абсолютната стойност на усвоените към момента бюджетни кредити за този сектор е незначителна.

4.1.3. Плодове и зеленчуци (+ EUR 14,0 млн. над предвидените бюджетни кредити)

Степента на усвояване на бюджетните кредити зависи от плащанията, извършени от държавите-членки по оперативните фондове за организациите на производители, които се финансират както от одобрените бюджетни кредити, така и от целевите приходи, предназначени за тази схема в бюджета за 2010 г. (бележка: за повече информация вж. точка 2 по-горе). Настоящата степен на усвояване се дължи на прилагането на показателя за периода до 31.1.2010 г. към одобрените бюджетни кредити, които не включват целевите приходи, предназначени за този сектор.

Към настоящия момент Комисията смята, че общият размер на наличните бюджетни кредити за посочения сектор ще е достатъчен за покриване на очакваните разходи на държавите-членки за 2010 г.

бележка: за улеснение на читателите Комисията въведе бележка под линия * към таблицата с предварителните данни за усвояването от приложение 2. В тази бележка под линия се пояснява какво би било положението, ако показателят към 31.1.2010 г. беше приложен към общия размер на очакваните налични бюджетни кредити за финансиране на посочения сектор. Както бе споменато в точка 2 по-горе, общият размер на очакваните налични средства за този сектор включва одобрените бюджетни кредити в размер на 720,1 млн. EUR и целевите приходи за сектора, оценени на 222,0 млн. EUR. Следователно, ако показателят беше приложен към общия размер на очакваните налични средства за сектора (942,1 млн. EUR), би било отчетено непълно усвояване на бюджетните кредити с 36,4 млн. EUR.

4.1.4. Продукти от лозаро-винарския сектор (+ 32,4 млн. EUR)

В сравнение с равнището на бюджетните кредити, предвидени от показателя към 31 януари 2010 г., това надхвърляне на бюджетните кредити се дължи на ускоряването на темпото на плащанията от държавите-членки, най-вече за схемите за изкореняване на лозя. Ускоряване на плащанията от държавите-членки, макар и в по-малка степен, се наблюдава и за националните програми за подпомагане.

4.1.5. Други растителни продукти/мерки (+ 26,7 млн. EUR)

В сравнение с равнището на бюджетните кредити, предвидени от показателя към 31 януари 2010 г., това надхвърляне на бюджетните кредити се дължи на ускоряването на темпото на плащанията от държавите-членки, най-вече за схемите за програмите POSEI.

4.1.6. Мляко и млечни продукти (- 73,1 млн. EUR)

Пазарите на мляко и млечни продукти отбелязаха силен напредък спрямо ситуацията по време на изготвянето на писмото за внасяне на корекции за 2010 бюджетна година. В резултат на това Комисията преустанови изплащането на възстановявания при износ за млечни продукти. Освен това пазарните цени в ЕС значително се повишиха, което допринесе за преустановяването на нарастващото публично съхранение на обезмаслено мляко на прах и масло, като складираното количество на тези два продукта се стабилизира. По-бавното усвояване на бюджетните кредити спрямо равнището на показателя към този момент се дължи на по-малкото извършени разходи към момента и на по-малкото очаквани разходи в рамките на годината за посочения сектор в резултат на вече споменатите по-горе фактори.

4.2. Преки помощи

Използваните бюджетни кредити за преки помощи бяха с 90,4 млн. EUR по-малко в сравнение с равнището, предвидено от показателя към 31.1.2010 г.

4.2.1. Преки помощи, отделени от производството (- 61,7 млн. EUR в сравнение с одобрените бюджетни кредити)

Тази степен на усвояване на бюджетните кредити се дължи на плащанията, извършени от държавите-членки по оперативните фондове за схемата за единно плащане, която се финансира както от одобрените бюджетни кредити, така и от целевите приходи, предназначени за тази схема в бюджета за 2010 г. (бележка: за повече информация вж. точка 2 по-горе). Докато повечето държави-членки са извършили основната част от плащанията си по тази схема, Гърция все още не е извършила никакво плащане с оглед на осъществяване на необходимите проверки преди извършването на тези плащания. Наблюдаваното равнище на непълно усвояване е минимално, тъй като се дължи на прилагането на показателя за периода до 31.1.2010 г. към одобрените бюджетни кредити, които не включват целевите приходи, предназначени за този сектор.

Бележка: за улеснение на читателите Комисията въведе бележка под линия * към таблицата с предварителните данни за усвояването от приложение 2. В тази бележка под линия се пояснява какво би било положението, ако показателят към 31.1.2010 г. беше приложен към общия размер на очакваните налични бюджетни кредити за финансиране на посочения сектор. Както бе споменато в точка 2 по-горе, общият размер на очакваните налични средства за този сектор включва одобрените бюджетни кредити в размер на 33 272,0 млн. EUR и целевите приходи за сектора, оценени на 700,0 млн. EUR. Следователно, ако показателят беше приложен към общия размер на очакваните налични средства за сектора (33 972,0 млн. EUR), би било отчетено непълно усвояване на бюджетните кредити с 676,4 млн. EUR, дължащо се на факта, че Гърция все още не е изплатила помощите, предвидени за схемата за единно плащане.

4.2.2. Други преки помощи (- 29,9 млн. EUR)

Това непълно усвояване на бюджетните кредити се дължи предимно на забавеното темпо на извършваните от държавите-членки плащания по определени схеми (премии за крави с бозаещи телета, овце и кози, и премии за памук) в сравнение с равнището, предвидено от показателя към този момент. Към настоящия момент непълното усвояване се очаква да бъде с временен характер.

4.3. Одит на селскостопанските разходи

4.3.1. Счетоводно уравняване на сметките от предходни години (+ 57,6 млн. EUR)

Настоящата тенденция на усвояване се дължи на сравнението на вече извършените корекции по отношение на счетоводното уравняване на сметките с равнището на съответния показател към 31 януари 2010 г. Следва да се отбележи обаче, че все още не са взети всички решения относно счетоводното уравняване на сметките, които се очакват в рамките на тази бюджетна година. По тази причина към настоящия момент Комисията счита това равнище на усвояване за временно.

Все пак следва да се отбележи, че въпреки че в своето писмо за внасяне на корекции за 2010 г. Комисията предложи корекции в размер на 80,0 млн. EUR, бюджетният орган се спря на сума в размер на 310 млн. EUR. Към настоящия момент Комисията смята, че очакваните решения относно счетоводното уравняване на сметките няма да бъдат достатъчни за покриването на тази извънредна сума, наложена от бюджетния орган, като в крайна сметка това ще доведе до отрицателни бюджетни кредити, които Комисията ще трябва да покрие чрез положителни бюджетни кредити, за да приключи тази сметка през 2010 г.

4.4. Безопасност на храните и фуражите, здраве на животните и хуманно отношение към тях, растителна защита

4.4.1. Програми за ликвидиране на болестите по животните (+ 132,5 млн. EUR)

В сравнение с равнището на бюджетните кредити, предвидени от показателя към 31 януари 2010 г., това надхвърляне на бюджетните кредити се дължи на ускоряването на темпото на плащанията от Комисията за програмите за ликвидиране на болестите по животните.

5. Усвояване на целевите приходи, предназначени за ЕФГЗ

Таблицата в приложение 2 показва, че към 31 януари 2010 г. са били събрани целеви приходи, възлизащи на 483,8 млн. EUR. По-специално:

- приходите от финансови корекции по силата на решения за уравняване с оглед на съответствието възлизаха приблизително на 188,8 млн. EUR, като до края на бюджетната година се очакват допълнителни суми;

- приходите от финансови корекции вследствие на нередности възлизаха приблизително на 55,4 млн. EUR, като също се очакват допълнителни суми до края на бюджетната година, и

- към настоящия момент по-голямата част от приходите от налога в сектора на млякото и млечните продукти е събрана и размерът ѝ възлиза на приблизително 98,1 млн. EUR в сравнение с първоначалното предвиждане от 98,0 млн. EUR;

- накрая, вместо първоначално предвижданата сума от 133,0 млн. EUR, сумата на целевите приходи, пренесени от 2009 г. в 2010 г., възлизаше на 141,5 млн. EUR.

Следователно към 31 януари 2010 г. размерът на наличните целеви приходи за финансиране на разходите на ЕФГЗ възлиза на 483,8 млн. EUR. Към настоящия момент Комисията оценява размера на целевите приходи, които все още подлежат на събиране, на 305,2 млн. EUR (предвиждани целеви приходи, които се очаква да бъдат генерирани в бюджета за 2010 г., в размер на 789,0 млн. EUR, от които 483,8 млн. EUR са събрани).

6. Усвояване на приходите от временните суми за преструктуриране (сектор на захарта)

През ноември 2009 г. държавите-членки платиха втората вноска от временните суми за преструктуриране, дължими за пазарната 2008/2009 година, възлизащи на 606,8 млн. EUR, което съвпада с първоначалните прогнози. Освен това, въпреки че първоначално предвидената сума беше 717,9 млн. EUR, целевите приходи, пренесени от 2009 г. в 2010 г., възлязоха на 768,3 млн. EUR. Следователно общите целеви приходи, налични в бюджета за 2010 г. под формата на временни суми за преструктуриране, достигнаха 1 375,1 млн. EUR.

7. Усвояване на Фонда за преструктуриране на захарната промишленост

Към края на януари 2010 г. държавите-членки не са извършили практически никакви плащания (бележка: плащания в размер на едва 0,7 млн. EUR) за помощи за преструктуриране на захарната промишленост, помощи за диверсификация и помощи за рафиниране на захар.

8. Заключения

Съгласно предварителните данни за усвояването на бюджетните кредити на ЕФГЗ за 2010 г. за периода до 31 януари 2010 г. месечните възстановявания в полза на държавите-членки са надвишили одобрените бюджетни кредити, предвидени в настоящото равнище на показателя, с около 33,8 млн. EUR. До този момент са събрани целеви приходи в размер на 483,8 млн. EUR, като се очаква през 2010 г. да бъдат събрани още 305,2 млн. EUR.

Към настоящия момент Комисията очаква наличните целеви приходи, както и тези, които ще станат налични, да бъдат използвани в рамките на годината за финансиране на оперативните фондове за организации на производителите и за схемата за единно плащане, както бе първоначално предвидено при съставянето на бюджета.

По отношение на нарастването на корекциите на бюджетния орган при счетоводното уравняване на сметките с 230,0 млн. EUR (до 310,0 млн. EUR), Комисията внимателно ще следи за изпълнението на бюджета, за да види дали непълното усвояване по други пера от бюджета ще бъде достатъчно да финансира тази част от отрицателните разходи, която няма да бъде покрита от решенията на Комисията за счетоводното уравняване на сметките, и други корекции за неспазване на сроковете за изплащане на помощите от съответните държави-членки.

[pic]

[pic]

[1] Първо трябва да се усвоят пренесените целеви приходи, което значи преди приетите от бюджетния орган кредити или генерираните през годината целеви приходи (член 10 от Финансовия регламент).